Dvoch policajtov, ktorí sa zúčastnili na oslave narodením Jozefa Estóka, prepustil v sobotu minister vnútra Vladimír Palko z Policajného zboru.
Na oslave sa mimo výkonu služby 32-ročný Ľubomír P. a 31-ročná Tatiana D. zúčastnili 5. januára tohto roku. Ako informovala Monika Kuhajdová z Kancelárie ministra vnútra, obaja policajti vedeli, že oslavu usporiadala osoba z "kriminálne závadného prostredia".
"Účasťou na oslave policajti ohrozili svoju nestrannosť, čím mohli narušiť vážnosť a dôveryhodnosť Policajného zboru," uviedla Kuhajdová. Policajti o svojej účasti na tejto oslave neinformovali svojich nadriadených, čím podľa nej porušili služobnú prísahu zvlášť hrubým spôsobom.
"Policajti, ktorí sa vedome mimo svojej služby stýkajú s osobami z kriminálne závadného prostredia, nemajú v Policajnom zbore miesto," vyhlásil minister Palko.
O opatreniach voči ďalším policajtom, ktorí sa na oslave zúčastnili, sa verejnosť dozvie podľa vyjadrenia Kuhajdovej v blízkej budúcnosti.
Jozef Estók bol v apríli tohto roku zavraždený neznámymi páchateľmi údajne z kriminálneho prostredia. Na pohrebe vtedy zasahovala aj polícia.